Az Európai Parlament és a Tanács 94/35/EK irányelve
(1994. június 30.)
az élelmiszerekben felhasználandó édesítőszerekről
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 100a. cikkére,
tekintettel az emberi fogyasztásra szánt élelmiszerekben felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelvre [1] és különösen annak 3. cikke (2) bekezdésére,
tekintettel a Bizottság javaslatára [2],
tekintettel a Gazdasági és Szociális Bizottság véleményére [3],
az élelmiszerügyi tudományos bizottsággal folytatott konzultációt követően,
a Szerződés 189b. cikkében megállapított eljárásnak megfelelően [4],
mivel az édesítőszerekre és felhasználási feltételeikre vonatkozó nemzeti jogszabályok közötti különbségek akadályozzák az élelmiszerek szabad mozgását; mivel ez a helyzet tisztességtelen versenyfeltételeket teremthet;
mivel az édesítőszerekkel és felhasználásuk feltételeivel kapcsolatos valamennyi szabály esetében az elsődleges szempont a fogyasztók védelmének és tájékoztatásának a szükségessége;
mivel a legújabb tudományos és toxikológiai eredményekre tekintettel ezen anyagokat csak bizonyos élelmiszerekben és csak bizonyos feltételek mellett lehet felhasználni;
mivel ez az irányelv nem sérti azokat a szabályokat, amelyek az ezen irányelv által érintett anyagok édesítő tulajdonságával nem kapcsolatos, egyéb funkciókra vonatkoznak;
mivel az édesítőszerek cukor helyettesítése céljából történő használata a csökkentett energiatartalmú ételek, a nem kariogén vagy hozzáadott cukor nélkül készült élelmiszerek előállítása során, valamint a termékek eltarthatóságának a cukor helyettesítése révén történő növelése és a diabetikus termékek előállítása céljából indokolt,
ELFOGADTA EZT AZ IRÁNYELVET:
1. cikk
(1) Ezen irányelv a 89/107/EGK irányelv 3. cikke értelmében vett átfogó irányelv részét képező egyedi irányelv.
(2) Ezt az irányelvet azokra az élelmiszer-adalékanyagokra, a továbbiakban "édesítőszerekre", kell alkalmazni, amelyeket a következőkre használnak:
- az élelmiszerek édes ízének kialakítása,
- asztali édesítőszer.
(3) Ezen irányelv alkalmazásában a melléklet III. oszlopában szereplő "hozzáadott cukor nélkül" és "csökkentett energiatartalmú" kifejezések meghatározása a következő:
- "hozzáadott cukor nélkül":bármilyen mono- vagy diszacharid, illetve bármely egyéb, édesítő tulajdonsága miatt használt élelmiszer hozzáadása nélkül;
- "csökkentett energiatartalmú":az eredeti élelmiszerhez vagy hasonló más termékhez képest legalább 30 %-kal csökkentett energiaértékű.
(4) Ezt az irányelvet az édesítő tulajdonságokkal rendelkező élelmiszerekre nem kell alkalmazni.
2. cikk
(1) Csak a mellékletben felsorolt édesítőszereket lehet forgalmazni a következők céljából:
- végső fogyasztó részére történő értékesítés
vagy
- élelmiszer-előállítás során történő felhasználás.
(2) Az (1) bekezdés második francia bekezdésében említett édesítőszerek csak a mellékletben felsorolt élelmiszerek előállítása során, az ott meghatározott feltételek mellett használhatók fel.
(3) Külön előírás hiányában az édesítőszereket nem lehet felhasználni a 89/398/EGK irányelv [5] szerinti, a csecsemők vagy a kisgyermekek számára készült élelmiszerekben.
(4) A mellékletben feltüntetett legnagyobb felhasználható mennyiség a használati utasítás szerint elkészített, fogyasztásra kész élelmiszerekre vonatkozik.
3. cikk
(1) Ezen irányelvet a mellékletben felsorolt adalékanyagok nem édesítés céljából történő felhasználásának engedélyezéséről szóló egyedi irányelvek sérelme nélkül kell alkalmazni.
(2) Ezen irányelvet az élelmiszerek összetételét és leírását szabályozó közösségi rendelkezések sérelme nélkül kell alkalmazni.
4. cikk
Ha véleménykülönbség merül fel abban a tekintetben, hogy ezen irányelv értelmében az édesítőszereket fel lehet-e egy adott élelmiszerben használni, a 7. cikkben megállapított eljárás alapján lehet határozni arról, hogy ez az élelmiszer a melléklet III. oszlopában felsorolt kategóriák valamelyikébe tartozik-e.
5. cikk
(1) Az asztali édesítőszerek értékesítési leírásának tartalmaznia kell a "… alapú asztali édesítőszer" jelölést, amelyben meg kell határozni az édesítőszer összeállításához használt édesítőanyag(ok) nevét.
(2) A poliolokat és/vagy az aszpartámot tartalmazó asztali édesítőszer címkézésén a következő figyelmeztető feliratnak kell szerepelnie:
- poliolok: "Nagyobb mennyiségű fogyasztása hashajtó hatású",
- aszpartám: "Fenil-alanin-forrást tartalmaz".
6. cikk
A 9. cikk (1) bekezdésének első francia bekezdésében meghatározott határidő lejárta előtt, a 7. cikkben megállapított eljárással összhangban rendelkezéseket kell elfogadni a következők tekintetében:
- az édesítőszert tartalmazó élelmiszerek címkézésén feltüntetendő, az édesítőszerek jelenlétét igazoló adatok,
- bizonyos édesítőszereknek az élelmiszerben való jelenlétére figyelmeztető feliratok.
7. cikk
(1) Ha az e cikkben megállapított eljárást kell alkalmazni, az ügyet az elnök saját kezdeményezésére vagy valamely tagállam képviselőjének kérésére az Élelmiszerügyi Állandó Bizottság (a továbbiakban: "bizottság") elé terjeszti.
(2) A Bizottság képviselője a bizottság elé terjeszti a meghozandó intézkedések tervezetét. A bizottság, az elnöke által az ügy sürgősségétől függően megállapított határidőn belül, véleményt nyilvánít a tervezetről. A véleményt a Szerződés 148. cikkének (2) bekezdésében arra az esetre megállapított többséggel kell meghozni, amikor a határozatokat a Tanácsnak a Bizottság javaslata alapján kell elfogadnia. A bizottságban a tagállamok képviselőinek szavazatait az említett cikkben meghatározott módon kell súlyozni. Az elnök nem szavaz.
(3) a) A Bizottság a tervezett intézkedéseket elfogadja, ha azok összhangban vannak a bizottság véleményével.
b) Ha a tervezett intézkedések nincsenek összhangban a bizottság véleményével, vagy a bizottság nem nyilvánított véleményt, a Bizottság a meghozandó intézkedésekről haladéktalanul javaslatot terjeszt a Tanács elé. A Tanács minősített többséggel határoz.
Ha a javaslatnak a Tanács elé terjesztésétől számított három hónapon belül a Tanács nem döntött, a javaslatot a Bizottság fogadja el.
8. cikk
(1) Az ezen irányelv elfogadását követő három éven belül, a 89/107/EGK irányelv II. mellékletének 4. pontjában megállapított általános követelményekkel összhangban, a tagállamok létrehoznak egy rendszert a fogyasztók édesítőszer-felhasználásának ellenőrzésére.
Az ellenőrző rendszer szabályozásának részleteit a 7. cikkben megállapított eljárásnak megfelelően kell összehangolni.
(2) A Bizottság az irányelv elfogadását követő öt éven belül benyújtja az Európai Parlamentnek és a Tanácsnak az (1) bekezdésben említett ellenőrző rendszer révén nyert információkra alapozott, az édesítőszerek piacának változásairól, a felhasználás mértékéről és a felhasználási feltételek esetleges további korlátozásának szükségességéről szóló jelentését, amelyben szerepel a fogyasztók megfelelő módon történő figyelmeztetése is annak biztosítására, hogy ne lépjék túl a megengedhető napi bevitel mértékét. Adott esetben a jelentéshez mellékelik az ezen irányelv módosítására tett javaslatokat.
9. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1995. december 31-ig megfeleljenek. Ezen rendelkezések célja, hogy
- legkésőbb 1995. december 31-ig lehetővé tegyék az ezen irányelvnek megfelelő termékek forgalmazását és használatát,
- legkésőbb 1996. június 30-ig megtiltsák az olyan termékek forgalmazását és felhasználását, amelyek nem felelnek meg az ezen irányelvben foglaltaknak; a fenti időpont előtt forgalomba hozott vagy felcímkézett, de az irányelvben foglaltaknak nem megfelelő termékeket a készletek kimerüléséig forgalomba lehet hozni.
Erről haladéktalanul tájékoztatják a Bizottságot.
(2) Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
10. cikk
Ez az irányelv az Európai Közösségek Hivatalos Lapjában való kihirdetésének napján lép hatályba.
11. cikk
Ennek az irányelvnek a tagállamok a címzettjei.
Kelt Brüsszelben, 1994. június 30-án.